ติดตั้งเครื่องผลักดันน้ำ 6 เครื่อง เร่งพร่องน้ำยม รับน้ำหลากจากสุโขทัยลดผลกระทบพื้นที่น้ำท่วม
นายชำนาญ ชูเที่ยง ผู้อำนวยการโครงการชลประทานพิษณุโลก เปิดเผยถึงสถานการณ์น้ำในแม่น้ำยม ที่จังหวัดพิษณุโลก ปัจจุบันมีแนวโน้มเพิ่มขึ้น อยู่ในสถานการณ์วิกฤติน้ำเอ่อล้นตลิ่งในพื้นที่ลุ่มต่ำบางส่วนแล้วในพื้นที่ตำบลบึงกอก ตำบลคุยม่วง ตำบลชุมแสงสงคราม ตำบลท่านางงาม และตำบลบางระกำ    ทางจังหวัดพิษณุโลกได้ประสานกับทางจังหวัดสุโขทัย พยายามที่จะเร่งพร่องน้ำยมที่หลากเข้ามาทางอำเภอบางระกำและอำเภอพรหมพิราม โดยติดตั้งเครื่องผลักดันน้ำที่บริเวณแม่น้ำยม  ณ จุดสะพานข้ามวังเป็ด อำเภอบางระกำ จำนวน 6 ตัว สามารถผลักดันน้ำได้ถึง 430 ลบ.ม. ต่อวินาที หรือ 40 ล้าน ลบ.ม. ต่อวัน  เพื่อช่วยเพิ่มประสิทธิภาพการระบายน้ำในแม่น้ำยม เร่งระบายน้ำเพื่อรับมือกับมวลน้ำก้อนใหญ่จากจังหวัดสุโขทัย ลงสู่แม่น้ำ เพื่อลดผลกระทบพื้นที่น้ำท่วมให้ได้มากที่สุด ขณะนี้ โครงการชลประทานพิษณุโลก ประสานหน่วยงานที่เกี่ยวข้อง ให้ประชาสัมพันธ์แจ้งเตือนประชาชน ที่อาศัยอยู่ริมตลิ่งแม่น้ำยม แม่น้ำยมสายเก่า  และคลองเมม-คลองบางแก้ว ให้เตรียมการขนของขึ้นที่สูง ขนย้ายสัตว์เลี้ยง ที่อยู่ในที่ลุ่มต่ำและติดตามข่าวสาร สถานการณ์น้ำ สภาพภูมิอากาศ จากทางหน่วยราชการอย่างใกล้ชิดด้วย